31994R2713
L 288/7
JURNALUL OFÍCIAL AL UNIUNII EUROPENE
REGULAMENTUL (CE) NR. 2713/94 AL COMISIEI
din 8 noiembrie 1994
de modificare a Regulamentului (CEE) nr. 2053/89 de stabilire a normelor specifice de aplicare a sistemului de prețuri minime la import pentru anumite cireșe prelucrate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 426/86 al Consiliului din 24 februarie 1986 privind organizarea comună a pieței produselor prelucrate pe bază de fructe și legume (1), modificat ultima dată de Regulamentul (CE) nr. 1490/94 al Comisiei (2), în special articolul 9 alineatul (6),
întrucât articolul 2 alineatul (3) din Regulamentul (CEE) nr. 2053/89 al Comisiei (3), modificat ultima dată de Regulamentul (CEE) nr. 3821/92 (4), stabilește condițiile în care media ponderată a prețurilor de revânzare ale anumitor cireșe prelucrate este considerată a fi prețul de import; întrucât pentru a se putea preveni reducerile artificiale în materie de protecție trebuie să se prevadă ca taxele vamale de import, corespunzătoare taxelor de intrare și taxele indirecte achitate efectiv pentru import să fie deduse din prețurile de revânzare înregistrate; întrucât articolul 2 alineatul (6) din regulamentul respectiv definește noțiunea de utilizator final; întrucât fabricantul care se ocupă de ambalarea directă a produsului ca atare nu se încadrează în această definiție deoarece, chiar dacă o astfel de ambalare și prezentare au drept consecință schimbarea codului din Nomenclatura combinată, aceasta nu poate fi considerată drept prelucrare în sensul dispozițiilor prezentului regulament;
întrucât articolul 6 din Regulamentul (CEE) nr. 2053/89 prevede o procedură de control specială; întrucât experiența arată că dacă se aplică procedura respectivă, punerea în liberă circulație a bunurilor trebuie să fie autorizată numai după depunerea garanției prevăzute la articolul 248 din Regulamentul (CEE) nr. 2454/93 al Comisiei din 2 iulie 1993, care stabilește dispozițiile de punere în aplicare a Regulamentului (CEE) nr. 2913/92 al Consiliului de instituire a Codului vamal comunitar (5), modificat ultima dată de Regulamentul (CE) nr. 2193/94 (6); întrucât această garanție trebuie să fie solicitată în cazul în care autoritățile vamale au îndoieli în privința autenticității prețului de import, chiar anterior verificărilor prevăzute în articolul 248 menționat anterior; întrucât, în cazul unor verificări a posteriori, trebuie să se indice clar că se întreprind măsurile de recuperare a taxelor vamale datorate, în conformitate cu articolul 220 din Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (7); întrucât, în plus, trebuie să se arate clar că se plătește dobândă la taxele vamale datorate în conformitate cu toate procedurile de control;
întrucât articolul 7 alineatul (1) din Regulamentul (CEE) nr. 2053/89 stabilește condițiile conform cărora se poate considera că se respectă prețul de import minim; întrucât experiența arată că pentru a se evita distorsiunile trebuie să fie luate în calcul taxele vamale de import achitate efectiv și costul oricărei tratări la care este supus produsul importat, după import și anterior vânzării către utilizatorul final;
întrucât măsurile prevăzute în prezentul regulament sunt în conformitate cu avizul Comitetului de gestionare pentru produsele prelucrate pe bază de fructe și legume,
ADOPTĂ PREZENTUL REGULAMENT:
Articolul 1
Regulamentul (CEE) nr. 2053/89 se modifică după cum urmează:
1.
Articolul 2 se modifică după cum urmează:
(a)
alineatul (3) se înlocuiește cu următorul text:
„(3) Atunci când se constată că prețurile pentru revânzarea directă sau prin intermediari comerciali sunt, după deducerea taxelor la import achitate efectiv, mai mici decât prețul minim, în cazul a peste 15 % din cantitatea importată, media ponderată a prețurilor ajustate respective este considerată drept prețul la import.”;
(b)
alineatul (6) se înlocuiește cu următorul text:
„(6) În sensul prezentului regulament, utilizator final înseamnă fie un fabricant care utilizează produsul în cauză în scopul prelucrării, alta decât ambalarea, pentru a-l transforma într-un produs aparținând unui alt cod din Nomenclatura combinată, diferit de cel indicat în declarația de punere în liberă circulație, fie un comerciant cu amănuntul care vinde exclusiv pentru consumatori.”
2.
Articolul 6 se înlocuiește cu următorul text:
„Articolul 6
(1) Atunci când autoritățile vamale au îndoieli justificate că prețul indicat în declarația de punere în liberă circulație nu reflectă prețul de import real, atunci ele autorizează punerea în liberă circulație numai după ce importatorul a depus garanția menționată la articolul 248 alineatul (1) din Regulamentul (CEE) nr. 2454/93, plus dobânda pentru perioada de șase luni menționată la al doilea paragraf. Rata aplicabilă a dobânzii este cea în vigoare, conform legislației naționale, pentru recuperarea sumelor datorate.
Importatorii au la dispoziție șase luni în care să dovedească că produsul a fost plasat în condiții care garantează respectarea prețului de import minim. Nerespectarea acestui termen atrage după sine pierderea garanției, fără a aduce atingere alineatului (2).
(2) Termenul stabilit la alineatul (1) poate fi prelungit de autoritățile competente cu cel mult trei luni, după depunerea de către importator a unei cereri întemeiate și cu condiția ca valoarea garanției să fie ajustată corespunzător.”
3.
Articolul 7 alineatul (1) se înlocuiește cu textul următor:
„(1) Prețul minim la import este considerat ca fiind respectat, în cazul în care importatorul furnizează dovezi potrivit cărora pentru cel puțin 95 % din cantitatea importată, în toate etapele comercializării inclusiv vânzarea către utilizatori finali, produsul a fost vândut la un preț cel puțin egal cu prețul de import minim, după deducerea taxelor vamale la import achitate efectiv. În cazul în care produsul este supus unei tratări după punerea sa în liberă circulație și înainte de vânzarea sa către utilizatorul final, costul acestei tratări se reflectă în prețul de vânzare către utilizatorul final.”
4.
Articolul 10 se înlocuiește cu textul următor:
„Articolul 10
În cazul în care, în cursul unei verificări, autoritățile competente constată că prețul de import minim nu a fost respectat, atunci ele vor percepe taxele datorate, în conformitate cu articolul 220 din Regulamentul (CEE) nr. 2913/92. La stabilirea cuantumului taxelor care trebuie recuperate sau rămân de recuperat, ele vor lua în calcul dobânda acumulată de la data punerii în liberă circulație a bunurilor până la data recuperării. Rata dobânzii aplicată este cea în vigoare, în conformitate cu legislația națională, privind recuperarea sumelor datorate.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 noiembrie 1994.